钦定古今图书集成/理学汇编/文学典/第078卷 > 杨汇
## 钦定古今图书集成/理学汇编/文学典/第078卷 > 杨汇

按《闻见后录》：蜀靖恭先生杨汇源澈资介洁，生远方，
于朝廷故实，学士大夫谱牒，皆能通贯。其于中国之
士，范端明景仁，内翰纯夫、尚书苏子瞻、门下侍郎子
由外，不论也。杜门委巷之下，著书赋诗，人无知者。独
予先君尝荐于朝曰：“成都府布衣杨汇，学行甚高，志
节甚苦，于本朝典礼，故家氏族，奇字异书，无所不知，
杜门陋巷，若将终身。当崇尚廉耻、招徕逸遗之日，如
汇者委弃远方，诚为可惜，伏望朝廷特加聘召。”亦不
报，竟死于委巷之下，藏书万签，古今石刻本过六一
堂中《集古录》所有者。予校中秘书，间为信安郡王孟
仲仁言之。王一日侍上燕，语及靖恭先生事，上为之
一叹，将诏予许其家以书与金石刻本来上。会予谢
病去后，先生之子知状，乃尽以其书及金石刻本投
一部。刺史曰：“上久欲得此，为我易一官如何？”部刺史
知其不肖，绐曰：“诺。”尽私有之，遗以酒浆数壶耳。